Ο κανονισμός ορίζει τα μέγιστα επιτρεπτά επίπεδα ραδιορρύπανσης των τροφίμων και των ζωοτροφών κατόπιν πυρηνικού ατυχήματος ή άλλου έκτακτου ραδιολογικού συμβάντος. Ο κανονισμός καταργεί τον κανονισμούς (Ευρατόμ) αριθ. 3954/87, (Ευρατόμ) αριθ. 944/89 και (Ευρατόμ) αριθ. 770/90. Τυχόν αναφορές στις καταργηθείσες πράξεις θα πρέπει να θεωρούνται αναφορές στον παρόν κανονισμό. Πεδίο εφαρμογής Ο κανονισμός καθορίζει τα μέγιστα επιτρεπτά επίπεδα των τροφίμων, των τροφίμων ήσσονος σημασίας* και των ζωοτροφών. Μέγιστα επιτρεπτά επίπεδα ρύπανσης Εάν η Ευρωπαϊκή Επιτροπή πληροφορηθεί επίσημα πυρηνικό ατύχημα ή οποιοδήποτε άλλο έκτακτο ραδιολογικό συμβάν το οποίο ενδέχεται να προκαλέσει ή έχει προκαλέσει σημαντική ραδιορρύπανση στα τρόφιμα και στις ζωοτροφές, οφείλει να εκδώσει εκτελεστικό κανονισμό, ο οποίος: καθιστά μέγιστα επιτρεπτά επίπεδα (που δεν υπερβαίνουν τα επίπεδα που ορίζονται στα παραρτήματα του κανονισμού) για τα ενδεχομένως ρυπασμένα τρόφιμα ή τις ενδεχομένως ρυπασμένες ζωοτροφές που θα μπορούσαν να διατεθούν στην αγορά· έχει όσο το δυνατόν μικρότερη περίοδο ισχύος, η οποία αρχικά δεν υπερβαίνει τους 3 μήνες· επανεξετάζεται περιοδικά από την Επιτροπή και, εάν απαιτείται, τροποποιείται βάσει της φύσης και της τοποθεσίας του ατυχήματος και του επιπέδου της μετρηθείσας ραδιορρύπανσης. Τυχόν μη συμμόρφωση κοινοποιείται μέσω του Συστήματος Ταχείας Ειδοποίησης για τα Τρόφιμα και τις Ζωοτροφές. Οι χώρες της ΕΕ μπορούν να ζητήσουν προσωρινή απαλλαγή από αυτά τα μέγιστα επιτρεπτά επίπεδα για συγκεκριμένα τρόφιμα ή συγκεκριμένες ζωοτροφές που καταναλώνονται στην επικράτειά του. Οι εν λόγω απαλλαγές θα πρέπει να καθορίζονται στον εκτελεστικό κανονισμό. Επιτροπή Η Επιτροπή επικουρείται επί του θέματος από τη μόνιμη επιτροπή φυτών, ζώων, τροφίμων και ζωοτροφών, που συστάθηκε με τον κανονισμό (ΕΚ) αριθ. 178/2002 για τον καθορισμό των γενικών αρχών και απαιτήσεων της νομοθεσίας για τα τρόφιμα. Υποβολή εκθέσεων H Επιτροπή πρέπει να υποβάλει έκθεση στο Ευρωπαϊκό Κοινοβούλιο και το Συμβούλιο όπου ορίζονται τα μέτρα που λαμβάνονται σε περίπτωση τέτοιου ατυχήματος ή άλλου έκτακτου ραδιολογικού συμβάντος που ενδέχεται να προκαλέσει ή έχει προκαλέσει σημαντική ραδιορρύπανση στα τρόφιμα και τις ζωοτροφές.